## Pravilnik o izmjenama i dopunama Pravilnika o sadržaju, obliku i načinu vođenja očevidnika inspektora Državnog inspektorata

### NN 68/2013 (7.6.2013.), Pravilnik o izmjenama i dopunama Pravilnika o sadržaju, obliku i načinu vođenja očevidnika inspektora Državnog inspektorata

68 07.06.2013 Pravilnik o izmjenama i dopunama Pravilnika o sadržaju, obliku i načinu vođenja očevidnika inspektora Državnog inspektorata

DRŽAVNI INSPEKTORAT

1362

Na temelju članka 52. stavak 1. Zakona o Državnom inspektoratu (»Narodne novine«, br. 116/08., 123/08. isp. i 49/11.), glavna inspektorica Državnog inspektorata donosi

PRAVILNIK

O IZMJENAMA I DOPUNAMA PRAVILNIKA O SADRŽAJU, OBLIKU I NAČINU VOĐENJA OČEVIDNIKA INSPEKTORA DRŽAVNOG INSPEKTORATA

Članak 1.

U članku 2. Pravilnika o sadržaju, obliku i načinu vođenja očevidnika inspektora Državnog inspektorata (»Narodne novine«, br. 134/09.) riječi: »predviđenom uputom«, brišu se.

Članak 2.

U članku 3. stavak 2. riječi: »mogu obavljati samo dva državna službenika u sjedištu područne jedinice koji za to imaju posebno odobrenje«, zamjenjuju se riječima: »obavljaju administrativni referenti u pisarnici«.

Članak 3.

Članak 4. briše se.

Članak 4.

U članku 5. stavak 8. briše se.

Dosadašnji stavak 9. postaje stavak 8.

Članak 5.

Članak 8. mijenja se i glasi:

»Članak 8.

Glavni inspektor, zamjenik glavnog inspektora, načelnici sektora, voditelj samostalnog odjela za unutarnji nadzor i voditelj službe planiranja, praćenja i izvješćivanja imaju neograničen pristup podacima iz e-očevidnika svih inspektora.

Pročelnik područne jedinice i viši stručni savjetnik za unutarnji nadzor – samostalni izvršitelj imaju neograničen pristup podacima iz e-očevidnika koji vode inspektori područne jedinice.

Voditelj službe kontrolno-instruktivnog nadzora i viši stručni savjetnik kontrolno-instruktivnog nadzora – samostalni izvršitelj imaju neograničen pristup podacima iz e-očevidnika koji vode inspektori čiji rad nadziru.

Voditelj odjela u područnoj jedinici ima neograničen pristup podacima iz e-očevidnika koji vode inspektori toga odjela i e-očevidnika koji vode inspektori u ispostavi iz djelokruga odjela.

Voditelj ispostave-odsjeka ima neograničen pristup podacima iz e-očevidnika koji vode inspektori te ispostave-odsjeka.

Voditelj službe i voditelj odjela u sjedištu ima neograničen pristup podacima iz e-očevidnika koji vode inspektori u područnim jedinicama iz djelokruga službe/odjela u sjedištu.

Iznimno od stavka 6. ovoga članka, voditelji službe i voditelji odjela u sjedištu Inspektorata koji su ustrojeni za područje roba i usluga, imaju neograničen pristup podacima iz e-očevidnika za sve gospodarske inspektore u područnim jedinicama.«

Članak 6.

U članku 10. riječi: »osim članka 6. (očevidnik inspektora rada za zaštitu na radu) i članka 7. (očevidnik inspektora opreme pod tlakom, rudarskog inspektora i elektroenergetskog inspektora) koji će se primjenjivati do izrade aplikacija iz članka 5. ovoga Pravilnika«, brišu se.

Članak 7.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/13-03/4

Urbroj: 556-05-03-01/77-13-01

Zagreb, 29. svibnja 2013.

Glavna inspektorica
Božena Vrbanić, v. r.

Pravilnik, NN 68/2013-1362